Karl H. Bornhøft (SF), 2010-02-12:
I SF har vi accepteret at udskyde revisionen af rygeloven til folketingsåret 2011-12.
Det har vi valgt at sige ja til, fordi vi gerne vil give loven mulighed for at virke i længere tid.
Dermed bliver det mere passende at få en evaluering af dens effekt.
Det er den ene grund til det.
Den anden grund til det er, at vi med en revision i 2011-12 ser en enestående mulighed for at lave en ordentlig gennemarbejdet og frem for alt politisk ambitiøs revision af rygeloven.
Den tredje grund – og det er sådan helt nede på jorden – er, at der reelt ikke på nuværende tidspunkt er et flertal for en revision.
For at loven skal revideres, er der ingen tvivl om.
Med den nuværende lovgivning har vi rent faktisk nået et pænt stykke ad vejen, men der er altså stadig væk stort rum for forbedring, og i SF ønsker vi altså at gå hele vejen og reelt sikre danskerne mod at blive udsat for passiv rygning mod deres vilje.
Vi mener, at vi inden for en overskuelig årrække bliver nødt til at vise, at vi tager de store sundhedsmæssige konsekvenser af rygning seriøst, og at vi ønsker at sikre røgfri miljøer, helt i overensstemmelse med hvad der er evidens for og alle eksperter på sundhedsområdet klart siger er det fornuftigste.
Lige nu er der en række huller i loven.
Dem vil vi i SF på sigt have lukket.
Vi vil ganske enkelt have en forståelig lov frem for en række mere eller mindre særprægede undtagelser i loven.
Rygeloven har mindsket, hvor mange danskere der bliver udsat for passiv rygning, men altså ikke i en grad, der gør, at vi kan sige, at man helt kan undgå at blive udsat for passiv rygning mod sin vilje.
De faktiske undersøgelser viser, at 5 pct. dagligt udsættes for passiv rygning på deres arbejdsplads – 5 pct., der ikke har ønsket det.
5-10 pct. udsættes for passiv rygning i det offentlige rum, uden at de har ønsket det.
Næsten halvdelen af gæsterne og de ansatte på værtshusene udsættes for passiv rygning, uden at de nødvendigvis har ønsket det.
Det mener vi ganske enkelt ikke er nok, og derfor bliver vi på et eller andet tidspunkt nødt til at gøre noget.
Vi havde gerne set, at det skulle ske nu, men om 2 år bliver vi altså nødt til at sikre os mod de der syge bestemmelser, hvor der går en mærkelig grænse mellem 39 m² og 42 m², nemlig for, om man kan ryge eller ikke ryge.
De grænser skal vi have ændret.
De er på ingen måde logiske.
Hvis man skulle snakke logik, ville det jo nærmest være sådan, at der, hvor det i det mindste burde være forbudt, var på steder på under 40 m².
Og hvis man endelig skulle sige, at der var rum for noget, var det måske på steder over det.
Men der er bare ingen logik i det.
Så bliver der hele tiden talt om det frie valg, når snakken falder på rygning.
Men passiv rygning er jo lige præcis udtryk for, at der er nogle mennesker, der ikke har et frit valg.
Derfor bliver vi nødt til at gå ind og hjælpe de her mennesker og sørge for nogle ændringer, der gør, at de på et tidspunkt kan sige, at de også reelt selv kan vælge, om de vil udsættes for rygning eller ej.
Der er faktisk utrolig meget skidt at sige om rygning, men desværre ikke ret meget godt.
Der er mange ting, vi kan tåle i mindre doser, uden at det gør os skade, men her er vi jo i en situation, hvor vi kan henvise til Sundhedsstyrelsen, der siger, at hver cigaret skader.
Det er vi altså nødt til at tage med ind i vores overvejelser, og vi har som politikere et helt særligt ansvar for at løfte den opgave, der sikrer, at alle individer kan undgå at blive udsat for passiv rygning.
Det er det, der skal være det frie valg.
Vi kan også se, at der er behov for at gøre en ekstra indsats for børn og unge.
I den sammenhæng må vi sige, at dem må vi i høj grad have med i en kommende revision, sådan at vi sikrer, at børn og unge i hvert fald ikke nogen steder kan udsættes for rygning.
Vi kunne måske også ved at skabe nogle bedre rammer omkring det sikre os imod, at de går i gang med rygning.
Derfor vil vi bruge den kommende tid til at sørge for, at debatten kommer op på et lidt højere niveau.
Vi vil bruge den kommende tid til at sørge for, at vi er klar til en revision i 2011-12.